6. schôdza NR SR - 6.deň - B. popoludní
Dátum: 2023-12-14
Poslanec: Škopová, Anežka (SLOVENSKO)
Druh vystúpenia: Vystúpenie v rozprave

197. Vážení členovia vlády, vážené pani poslankyne, vážení páni poslanci, rada by som využila možnosť vyjadriť sa k vládnemu návrhu, ktorý si dovolím označiť aj ako lex ožobračovanie. Vláda Slovenskej republiky sa snaží schváliť niekoľko opatrení, ktoré majú zvýšiť príjmy štátneho rozpočtu. Jedným z nich je znovuzavedenie bankového odvodu. Bankový odvod je podobný opatreniu, ktoré bolo zavedené po kríze v roku 2008. Vtedy sa však tento odvod počítal percentom z aktív, ale v súčasnosti sa bude počítať priamo zo zisku bánk. Ak banky budú musieť zaplatiť vyššiu daň zo zisku, budú mať menej peňazí, ktoré môžu použiť na investície alebo na vyplácanie úrokov svojim klientom. To môže mať negatívny vplyv na ekonomiku ako celok. Taktiež ak banky budú musieť zaplatiť vyššiu daň, prenesú tieto zvýšené náklady na svojich klientov, a teda si to odnesú domácnosti a podniky. Medzi opatreniami sa tiež píše o tom, že 1. september už nebude dňom pracovného pokoja. Tento deň je v súčasnosti dňom pracovného pokoja, pretože je to Deň prijatia Ústavy Slovenskej republiky. Ústava je základným zákonom Slovenskej republiky a symbolizuje jej suverenitu a nezávislosť. Pán Fico, veď ste to boli vy, kto hovoril o tom, že tento sviatok sa nemá rušiť. Či teraz si už ústavu netreba ctiť? Zrušením sviatku oberáte ľudí, ktorí by chceli pracovať, o možnosť privyrobiť si na extra príplatku za prácu cez sviatok. Ďalej navrhujete zníženie odvodu do II. piliera na štyri percentá. Toto opatrenie sa nedá nazvať ničím iným ako ožobračovaním budúcich dôchodcov. Znížením odvodu do II. piliera na 4 % okrádate ľudí o 365 mil. eur ročne. V súčasnosti sa tento odvod pohybuje na úrovni 6 %. Navrhovaným znížením na 4 % oberáte o peniaze ľudí, ktorí si tvrdo zarábajú peniaze a usilujú sa zabezpečiť si dôstojný dôchodok. Za každý rok, sa táto politika bude uplatňovať, ubudne občanom 365 mil. eur z ich dôchodkových úspor. To nie je len číslo na papieri, ale suma, ktorá bude mať hmatateľný dopad na kvalitu života každého budúceho dôchodcu. Predstavte si, aký obrovský rozdiel by tieto peniaze mohli urobiť v živote budúcich dôchodcov. Ľudia si zaslúžia dôstojný odpočinok. Toto opatrenie je zároveň nehospodárne, pretože sľubovaný krátkodobý zisk pre štátny rozpočet môže viesť k dlhodobo negatívnym dôsledkom pre všetkých občanov. Vláda by mala opätovne posúdiť svoje rozhodnutie a hľadať spravodlivé riešenia pre konsolidáciu verejných financií, ktoré neohrozia dôstojnosť a dobre zaslúžený odpočinok občanov. Ďalej navrhujete zvyšovanie zdravotných odvodov. To si v konečnom dôsledku opäť odskáču obyčajní ľudia. Živnostníci budú nútení platiť vyššie odvody, čím sa znížia ich príjmy. Navyše zvýšenie odvodov pre živnostníkov môže viesť k obmedzeniu podnikateľskej aktivity. Tým pádom sa môže narušiť podnikateľské prostredie a ekonomický rozvoj, čo má nepriaznivý vplyv na celkovú prosperitu krajiny. Zamestnávatelia zase ponesú zvýšené náklady na svojich zamestnancov a pravdepodobne pristúpia k zastaveniu zvyšovaniu miezd či k odkladu ich zvyšovania. Opatrenie, ktoré ľudí taktiež zaťaží, je zvýšenie poplatku za skladovanie ropy. Rafinérie jednoducho zvýšenie poplatku prenesú do cien nafty a benzínu, takže si to v konečnom dôsledku opäť odskáču ľudia. Dámy a páni, tento vládny návrh by mohol právom získať označenie lex ožobračovanie, pretože znižuje príjmy občanov a zasahuje do ich dôchodkových úspor. Namiesto podpory spravodlivého a udržateľného dôchodkového systému tento návrh pôsobí ako opatrenie, ktoré by mohlo vážne poškodiť finančné zabezpečenie budúcich dôchodcov. Môj kolega Július Jakab spočítal, koľko poplatkov plánujete zvyšovať. Dokopy je ich deväťsto, no uvediem len zopár príkladov. Vydanie vodičského preukazu alebo medzinárodného vodičského preukazu, poplatok sa zvyšuje o 53,8 %, vydanie občianskeho preukazu, poplatok zvyšujete o 55,6 %. Mohla by som pokračovať ďalej, no vďaka môjmu kolegovi Júliusovi Jakabovi ich môžete všetky nájsť na stránke Ficovepoplatky.sk. Skúsme si teraz spomenúť na rok 2020, kedy zostavoval vládu Igor Matovič. V tom čase ste v kase nechali 1,5 mld. eur. Nechali ste prázdnu špajzu, no napriek tomu to vláda dokázala urobiť nemožné. V čase jednej z najväčších kríz, ktoré si ľudstvo za posledné desaťročia zažilo, dokázala vláda nájsť peniaze a ľuďom doručila na pandemické a energetické opatrenia 17,9 mld. eur. Zdravotníkom a štátnym zamestnancom sa zvýšili platy historicky o 21,2 % a učiteľom o 26,9 %, a to bez toho, aby ľudí ožobračovala tak, ako to robíte vy. Aj napriek krízam hospodárila vláda Igora Matoviča lepšie ako priemer krajín EÚ a ako priemer eurozóny. Slovensko bolo tiež schopné splniť maastrichtské kritériá, čo dokázalo len deväť krajín Európy. Zároveň sa podarilo skonsolidovať verejné financie o tri percentá. Čo ste doručili ľuďom vy? Zvyšovanie daní, poplatkov a okrádanie budúcich dôchodcov. Okrem toho sa však cez rozpočet snažíte o pomstu verejnoprávnemu médiu, tak ako to už spomenuli aj rečníci predo mnou, RTVS oberáte o výraznú časť jej plánovaného rozpočtu. Necelý mesiac pred novým rokom sa snažíte znížiť rozpočet RTVS o 30 %, teda o 55 mil. eur. Toto rozhodnutie je vážnym útokom na slobodu slova. RTVS je verejnoprávna inštitúcia, ktorá je financovaná z verejných zdrojov. Jej úlohou je poskytovať nezávislé a objektívne informácie všetkým občanom Slovenska. Zníženie jej rozpočtu má za cieľ obmedziť jej nezávislosť a podriadiť ju politickej moci. Zdá sa, že médiá sa stávajú obeťou politickej pomsty. Príklad s pani redaktorkou RTVS, ktorá bola odmietnutá ministrom poľnohospodárstva na základe minulých reportáží, naznačuje, že vláda sa snaží ovplyvniť médiá a ich schopnosť pôsobiť kriticky. Je na čase, aby sme si položili otázku, či takéto legislatívne kroky skutočne slúžia verejnému záujmu a ochrane finančnej stability našich občanov. Ďakujem.